Droogtekrisis: Gebruik water slegs vir drink, bad en kookArgieffoto (Foto: weronica0, Pixabay) Die Stad Kaapstad het ŉ waarskuwing aan alle ondernemings en inwoners in Kaapstad uitgereik om alle nie-essensiële gebruik van munisipale water dadelik te staak. Die burgemeersterskomitee sal na verwagting Dinsdag die raad aanraai om dadelik vlak 4-waterbeperkings in te stel. Dit sluit ŉ verbod in op die gebruik van munisipale water vir buitegebruik en nie-noodsaaklike doeleindes. Damvlakke in die Wes-Kaap staan tans op 21,2%, dit is 0,8% laer as ŉ week gelede. Met die laaste 10% van ŉ dam se water wat grootliks nie bruikbaar is nie, beteken dit dat die damvlakke tans effektief op 11,2% staan. Die jongste verbruik het weer gestyg tot 718 miljoen liter water, dit is 118 miljoen liter water te veel as die teiken van 600 miljoen liter. “Ons sê dat jy slegs toegelaat word om ŉ bietjie water te gebruik om te drink, mee te kook en mee te was. Ons het ŉ kritieke punt in die droogtekrisis bereik,” het raadslid Xanthea Limberg gesê. “Dit is nie ŉ versoek nie. Alhoewel ons onophoudelik daaraan werk om verbruik te verminder, bly die algehele verbruik katastrofies hoog. Ons moet almal meer doen.” Limberg het gesê die stad het nou ŉ punt bereik waar alle gebruikers minder as 100 liter water per dag moet gebruik. “Moenie toilette spoel wanneer dit nie nodig is nie. Stort vir minder as twee minute per dag of gebruik ŉ nat lap om jouself mee skoon te maak. Vang alle water op en gebruik dit, onder andere, om toilette mee te spoel.” Die stad het reeds met baggerwerk by die Voëlvleidam begin om voor te berei vir die onttrekking van lae vlakke water. Die stad werk ook saam met die nasionale departement van water en sanitasie vir dringende baggerwerk by Theewaterskloofdam. Die stad sit ook sy program voort om waterdruk te verminder. Ander noodingrypings is ook aan die gang. “In ŉ erge droogte, soos ons tans beleef, is die enigste werklike ingryping om verbruik te verminder. Ons moet die verbruik binne die volgende week met 100 miljoen liter water per dag verminder. Die stad waarsku ook besighede om gebeurlikheidsplanne of alternatiewe watermaatreëls te implementeer.” * Gebruik water slegs om te drink, mee te kook en te was * Spoel slegs die toilet wanneer dit noodsaaklik is * Stort slegs vir twee minute lank * Vang alle stort, bad en wasbakwater op en gebruik dit om die toilet mee te spoel * Ontdooi kos in die yskas of natuurlik, eerder as om dit onder water te laat ontdooi * Gebruik ŉ glas wanneer jy tande borsel of skeer, eerder as om die kraan te laat loop * Wag vir ŉ volle bondel voordat jy ŉ wasmasjien of skottelgoedwasser gebruik * Gebruik ŉ doeltreffende stortkop wat nie meer as 10 liter water per minuut gebruik nie Hoe om lekplekke op te spoor: * Maak alle krane toe op die eiendom en moet nie toilette spoel nie * Skryf jou watermeterlesing neer * Wag 15 minute en skryf weer die watermeterlesing neer * As daar ŉ verskil is, het jy ŉ lekkasie * Ontbied ŉ loodgieter indien jy dit nie self kan regmaak nie ŉ Toilet wat lek gebruik tussen 2 600 en 13 000 liter water per maand, afhangende van die vloeitempo van die lekplek. ŉ Kraan wat lek mors maandeliks tussen 400 en 2 600 liter. Inwoners kan ŉ e-pos stuur aan [email protected] vir navrae of om oortredings aan te meld (voeg bewyse by), of stuur ŉ e-pos aan 31373.